SIUDAD TI VIGAN, Hunyo 27 (PIA) – Impalgaak ni Mayor Eva Marie Medina ti panagyaman ti sububkel a siudad itay napan a lawas ti suporta da Bise Presidente Jemomar Binay ken Senadora Loren Legarda iti pannakabotos ti siudad kas New 7 Wonder Cities.
Dakkel ti kaipapanan ken maitulong dagitoy a suporta, kuna ti Mayora, tapno makonbinsir amin a Filipino nga agkaykaysa a mangbotos iti siudad, aglalo tatta ket makabotos tayon iti text.
Kinumbinsirna ngarud amin a Filipino a mangitext ti Vigan iti 29290777 ta daytoyen ti kapartakan a wagas ti panagbotos. Sipapati ti Mayora manipud pay idi napili ti siudad a maysa kadagiti 28 a finalist para ti New 7 Wonder Cities a ti sibubukel a Pilipinas, a texting capital ti lubong, ket maitanduduna ti Vigan inggana iti pannakapili ti maudi a pito inton Disiembre 7.
Aw-awagan met ni Bise Presidente ti publiko a mangbotos ti Vigan, iti inruarna a press release idi Hunio `18, nga isu met la nga aldaw nga iruruar ti naggapu kenni Legarda.
Gutgutuguten ni Binay ti panagtitinnulong kas mangitangsit ti bukod a tawid, a mamagbalin iti Vigan kas kabubbukondan a naindaklan a lubong. Ta daytoy a siudad ket sarming ti nabaknang a kultura ken estoria ti pagilian.
Namnamaenna a no maala ti Vigan ti titulo, ad-adunto manen ti maguyuguy a bisita, ta ti siudad ket makaited ti inspirasion iti panangdayaw iti tawid ni Filipino.
Oportunidad daytoy a mangipakita iti naindaklan a wagas ti kinapintas ti pagillian, kuna pay ni Binay, ket manguyuguy kadagiti tattao tapno masalluadan, ken mapagtalinaed ti tawid ti kultura tapno apresiaren ken tagipatgen daytoy dagiti sumarsaruno a henerasion.
Kuna met ni Legarda a matakderan ti Vigan ti panagbalinnanto kas maysa kadagiti New 7 Wonder Cities. Saan laeng tapno mangted dayaw iti pagillian, no di pay ket mangted ti napintas a pagtuladan dagiti dadduma a siudad no kasano a ti estorya ken kultura ket mabigbig iti tengnga ti kinamoderno.
Dagiti napintas ti pannakasaluadna nga antigo a balbalay nga addan nasurok a 100 tawenda ket isublina kadagiti tattao ti napalabas nga estorya ti pagilian. Ngem ti met kinaprogreso ti siudad iti agdama ket ibagbagana a dagiti agindeg ken ti gobierno ti UNESCO World Heritage Site ket agtrabtrabaho a nasayaat ken napinget.
Impalagina pay a ti Vigan ket is-su ti napadayawan a UNESCO heritage site iti Pilipinas iti best Practice for World Heritage Site Management nga inted ti UNESCO idi Nobiembre 2012.
Masapul kuma a mabigbig ken matulad dagiti kapintasan a galad ken aramid dagiti taga-Vigan a maaw-awagan ti Bigueno, kuna pay ni Legarda. Ta dagitoy ti nangitunda ti pannakasalluad ken pannakasalimetmet ti estorya ti pagillian, ken pannakaitandudu ti kultura bayat a maidurduron iti panagprogreso ti siudad. Isu nga aw-awaganna met amin a Filipino a mangbotos iti Vigan.
Ti Vigan ket maysa kadagiti 28 a finalists ti daytoy a panagsapul ti New 7 Wonder Cities. Ket kas maymaysa a siudad iti pagillian, kayatna a tuladen ti Undergroung River ti Puerto Princesa a nanaganan a New 7 Wonders of Nature idi 2012.
Ti sumaruno a panagpili ket inton Hulyo 7 a no sadino ket 21 ti mapili; 14 met ti mapili no Oktobre 7, ket pito inton Disiembre 7. (MCA/ICR/PIA-1/Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn